recursal/SuperWikiNEXT-32B huggingface dataset:
|  |  |
| --- | --- |
|  |  *See artikkel räägib külast Tartumaal; Põlvamaal asuva küla kohta vaata artiklit Kaagvere.* |

---

Vaade Kaagvere külale 2021. aasta mais
**Kaagvere** on küla Tartu maakonnas Kastre vallas Emajõe alamjooksul, 14,5 km Tartust.

Enne Eesti omavalitsuste haldusreformi 2017. aastal kuulus küla Mäksa valda.

2000. aasta rahvaloenduse andmeil elas Kaagveres 274 elanikku.

Esmateade Kaagvere mõisa kohta pärineb aastast 1544 (Fyfhusen, hiljem Kawershof). Viimasest tulenebki Kaagvere praegune nimi, mis pärineb 16. sajandist, mil mõisa omanik oli Kawer. Eesti Vabariigi ajal kuulus mõis Tartu linnale. 

1930.–1940. aastail mõisahoones asunud lastekodus töötas kasvatajana kunstnik Agu Peerna (1904–1950). Lastekodu oli Kaagveres ka pärast sõda kuni 1957. aastani (algul teeäärses postijaama majas, pärast mõisahoone taastamist 1956. aastal mõisahoones). Pärast lastekodu sulgemist töötas hoonetes Kaagvere kutsekool nr 1 ja hiljem Kaagvere Erikool. 

Külas asus tütarlaste eriinternaatkool Kaagvere Erikool.

Maarjamaa Hariduskolleegium Kaagvere külas
On olemas kauplus, paadisadam ja Kaagvere jalgpallistaadion .

Kaagvere 1. puurauk on Halliku kihistu stratotüübiks.

Viited
------

1. ↑  Maa-amet, vaadatud 21.11.2020.
2. ↑  Statistikaamet, vaadatud 10.11.2020.
3. ↑  Eesti haldus- ja asustusjaotuse klassifikaator, vaadatud 9.06.2014.
4. ↑  (arhiiviversioon) Info staadioni kohta
5. ↑  Kaagvere Eesti geokogude infosüsteemis (vaadatud 04.05.2018)

| * v
* r
Kastre valla asulad |
| --- |
| Alevikud | 

* Roiu
* Võnnu

 | Kastre valla vapp |
| Külad | 

* Aadami
* Aardla
* Aardlapalu
* Agali
* Ahunapalu
* Alaküla
* Aruaia
* Haaslava
* Hammaste
* Igevere
* Ignase
* Imste
* Issaku
* Järvselja
* Kaagvere
* Kaarlimõisa
* Kannu
* Kastre
* Kitseküla
* Koke
* Kriimani
* Kurepalu
* Kurista
* Kõivuküla
* Kõnnu
* Lange
* Liispõllu
* Lääniste
* Melliste
* Metsanurga
* Mõra
* Mäksa
* Mäletjärve
* Paluküla
* Poka
* Päkste
* Rookse
* Rõka
* Sarakuste
* Sudaste
* Tammevaldma
* Terikeste
* Tigase
* Tõõraste
* Uniküla
* Vana-Kastre
* Veskimäe
* Võruküla
* Võõpste

 |
**Xaver Schlager** (sündinud 28. septembril 1997 Linzis) on Austria jalgpallur, kes mängib poolkaitsjana Saksamaa kõrgliigaklubis Leipzig ja Austria jalgpallikoondises.

2009. aastal liitus ta Salzburgi Red Bulli noorteakadeemiaga. Aastatel 2015–2017 mängis ta põhiliselt klubi reservmeeskonnas FC Liefering Austria esiliigas. Red Bulli meeskonnas debüteeris Schalger Austria kõrgliigas hooajal 2015–16. Esimese värava lõi ta Austria kõrgliigas 11. märtsil 2017 mängus Mödlingi Admira Wackeri vastu. Regulaarselt hakkas ta Red Bulli meeskonnas mängima hooajal 2017–18. Aastatel 2017, 2018 ja 2019 tuli ta klubiga Austria meistriks.

2019. aasta juunis sõlmis ta lepingu Saksamaa kõrgliigaklubiga VfL Wolfsburg. Esimese värava Saksamaa kõrgliigas lõi ta sama aasta 15. detsembril mängus Mönchengladbachi Borussia vastu.

2022. aasta juunis sõlmis ta nelja-aastase lepingu Leipzigiga.

Austria jalgpallikoondises tegi Schlager debüüdi 23. märtsil 2018 sõprusmängus Sloveenia vastu. Koondisekarjääri esimese värava lõi ta 18. novembril 2018 UEFA Rahvuste Liiga mängus Põhja-Iirimaa vastu. Ta kuulus Austria koondisse 2021. aasta Euroopa meistrivõistlustel.

Saavutused
----------

Salzburgi Red Bull
* Austria Bundesliga: 2017, 2018, 2019
* Austria karikas: 2016, 2017, 2019

| * v
* r
Austria koondis  –  UEFA Euro 2020 |
| --- |
| 

* 1 A. Schlager
* 2 Ulmer
* 3 Dragović
* 4 Hinteregger
* 5 Posch
* 6 Ilsanker
* 7 Arnautović
* 8 Alaba
* 9 Sabitzer
* 10 Grillitsch
* 11 Gregoritsch
* 12 Pervan
* 13 Bachmann
* 14 Baumgartlinger (c)
* 15 Lienhart
* 16 Trimmel
* 17 Schaub
* 18 Schöpf
* 19 Baumgartner
* 20 Onisiwo
* 21 Lainer
* 22 Lazaro
* 23 X. Schlager
* 24 Laimer
* 25 Kalajdžić
* 26 Friedl
* Treener: Foda

 | Austria |
**Xenophon** (kreeka keeles Ξενοφῶν) (umbes 430 eKr Ateena – 354 eKr Korintos) oli vanakreeka ajaloolane ja kirjanik. 

Poliitiliselt mõjutasid teda Sparta-sõbralikud aristokraadid, kes ei tunnustanud Ateena demokraatiat. Ta polnud rahul Ateena poliitilise arenguga ja võttis palgasõdurina osa Kyros Noorema sõjaretkest Pärsia kuninga Artaxerxes II vastu (401 eKr). Kui Kyros samal aastal Kynaxa lähedal lüüa sai, juhtis Xenophon Kyrose sõjaväes teeninud Kreeka palgasõdurid Traakiasse. 

Seejärel otsis Xenophon võimalust toetada Spartat ja võitles Korintose sõjas (395–386 eKr) Sparta poolel. Xenophon imetles Sparta kuningat Agesilaos II-t, võttis tema relvakaaslasena 394 eKr osa sõjast Ateena liitlase Teeba vastu ja osales Koroneia lahingus. Selle eest pagendati Xenophon Ateenast. 

Hiljem elas ta Olümpia lähedal Skilluse juures asuvas villas, mille spartalased olid talle andnud kompensatsiooniks selle eest, et Ateenas tema kinnisvara konfiskeeriti. Seal kirjutas ta teoseid ajaloost, poliitikast, filosoofiast, majandusest ja muudel teemadel.

370 eKr hõivasid Elise elanikud Skilluse ja Xenophon põgenes Korintosesse, kus talle anti amnestia. Viisteist aastat hiljem suri ta seal. 

Memuaarteos "*Anabasis*" ("Sõjaretk") kujutab Kyros Noorema retke ning 10 tuhande kreeka palgasõduri naasmist Musta mere äärde. Autor on liialdavalt esile tõstnud omaenese teeneid, kuid kirjeldanud ka Väike-Aasia ja Taga-Kaukaasia geograafiat ja etnograafiat. 

"*Hellenika*" ("Kreeka ajalugu") käsitleb sündmusi aastatel 411–362 eKr, kuni Mantineia lahinguni. See teos ei ole Thukydidese ajalooteose jätk. Xenophon pööras peatähelepanu suurtele ajaloolistele isikutele. Ateena vaenlasena vaikis ta täiesti maha olulisi Ateena ajaloo sündmusi, näiteks Ateena II mereliidu asutamise. Selle asemel keskendus ta vähetähtsatele sündmustele ja ülistas Sparta osa Kreeka poliitikas. 

Ajaloolis-pedagoogiline romaan "*Kyrupaideia*" ("Kyrose kasvatus") jutustab Xenophoni valitsejaideaali Kyros II elust ja surmast.

Xenophon oli Sokratese õpilane, kuid tegelikult filosoofiast ei huvitunud. 

Mitu tema teost räägib Sokratesest. Tähtsaim neist on "*Apomnemoneumata*" ("Mälestusi Sokratesest"). See sisaldab kujuka pildi Sokratesest inimesest, kodanikust ja meisterlikust õpetajast. Teos käsitleb ka Sokratese õpetamismeetodit. 

Xenophoni hinnati tema lihtsa ja selge stiili tõttu.

Viited
------

1. 1 2 3 4 5 6 7 8  "Antiigileksikon", 2. kd. lk. 280–281
**Kaalep** on eesti perekonnanimi.

Statistika
----------

2022. aasta 1. jaanuari seisuga oli Eestis perekonnanimi Kaalep 75 inimesel: 31 mehel ja 44 naisel. Perekonnanimede levikult oli Kaalep meeste puhul 3739. kohal ja naiste puhul 2713. kohal.

Perekonnanime Kaalep kandja oli keskmiselt 46 aasta vanune. Nimi oli kõige sagedasem Viljandi maakonnas, kus sellist nime kandis maakonna 10 000 elaniku kohta keskmiselt 1,76 inimest.

19. sajandi algul pandi pärisorjusest vabastamise käigus Väike-Maarja kihelkonna kahes mõisavallas ning Viljandi, Tarvastu, Harju-Jaani, Türi, Vigala ja Paistu kihelkonna ühes mõisavallas talupoegadele nimeks Kalep ja Kaleb (normaliseeritult Kaalep).

Nime kandjaid
-------------

* Ain Kaalep, eesti luuletaja, tõlkija ja kriitik (1926–2020)
* Heiki-Jaan Kaalep, eesti keeletehnoloog (1962–)
* Mati Kaalep, eesti jurist (1988–)
* Ruuben Kaalep, Eesti poliitik (1993–)
* Tiina Kaalep, eesti ajakirjanik (1964–)
* Tõnu Kaalep, eesti kriitik (1966–)

Viited
------

1. ↑  Statistikaamet: Nimede statistika (vaadatud 17.07.2022)
2. ↑  Onomastika andmebaas. Nimede panemine (algne nimekuju): Kaalep.

Välislingid
-----------

* Kaalep statistikaameti andmebaasis
Päite kihistiku stratotüübiks on Päite pank
**Päite kihistik** (inglise *Päite Member*) on ordoviitsiumi ladestu Toila kihistu Billingeni lademesse kuuluv kihistik. Seda hakkas esimesena määratlema Karl Orviku aastal 1958.

Kihistiku stratotüüp on Päite panga juures asuv kivimurd ja see on nime saanud Päite küla järgi. Kihistik on kõige paksem Äiamaa puuraugus (0,55 m).

Kihistik on Toila kihistu alumine kihistik, sellel lasub Saka kihistik. Selle ülemise piiri moodustab katkestuspind, millele on selle iseloomuliku struktuuri järgi antud nimi Püstakkiht. Kihistiku moodustab glaukoniiti sisaldav kirju lubjakivi, mis on Eesti aluspõhja vanim lubjakivi.. Kihistiku lääneosas, Osmussaarel ja Väike-Pakril, on lubjakivi liivane ja asendub kihistiku alumises osas suure lubjasisaldusega liivakiviga.

Viited
------

1. 1 2  Päite kihistik Eesti geokogude infosüsteemis (vaadatud 04.05.2018)
2. ↑  Geology and Mineral Resources of Estonia. Volkhov stage Tõnu Meidla
3. ↑  *Ülevaade Narva kanjoni geoloogiast* Urmas Uri, Mare Isakar, Ene Kõnd, Urisev Kobras nr. 6, 11.08.2010
4. ↑  Geology and Mineral Resources of Estonia. Billingen stage Tõnu Meidla

Välislingid
-----------

* Päite kihistik Eesti geokogude infosüsteemis
**20 Exchange Place** (varasema nimega **City Bank-Farmers Trust Building**) on 57-korruseline algselt kontoripindadega kõrghoone Lower Manhattani ärikeskuses New Yorgis. See on ehitatud kvartalisse, mis asub Exchange Place'i, Beaver Streeti ja William Streeti ning Hanover Streeti tänava vahel.

225,9 meetri kõrgune peen "modernselt klassikaline" *art déco* stiilis ehitis valmis aastatel 1930–1931. Selle projekteeris arhitektuuribüroo Cross & Cross (samad arhitektid projekteerisid ka General Electric Buildingu), ning algkavandi järgi pidi sellest saama maailma kõrgeim hoone. Ülemaailmne majanduskriis vähendas torni ettenähtud kõrgust, muutes selle valminuna siiski linna neljandaks kõrgeimaks hooneks, mis on linnapildis üks silmapaistvamaid. Peamine osa hoonest 16. ja 57. korruse vahel on muudetud elamispinnaks, selle käigus restaureeriti ka hoone lubjakivist fassaad, mis oli aja jooksul tuhmunud ja sai tagasi oma algse valge ilme. Kõrghoonet on näidatud mitmes teleseriaalis ja kinofilmis nagu "Keegi seestpoolt" ("Inside Man"; 2006), "Ülisalajane" ("Fringe"), "Wall Street" (1987) ja "Imeline Ämblikmees 2" ("The Amazing Spider-Man 2"; 2014). 1996. aastal määras New York City Mälestusmärkide Säilitamise Komisjon hoone kaitsealuseks mälestusmärgiks (*New York City Landmark*).

Pildigalerii
------------

* 20 Exchange Place'i dekoor20 Exchange Place'i dekoor
* Vaade 20 Exchange Place'ile (valge)Vaade 20 Exchange Place'ile (valge)
* 20 Exchange Place'i jalam20 Exchange Place'i jalam

Välislingid
-----------

|  |  |
| --- | --- |
|  | Pildid, videod ja helifailid Commonsis: **20 Exchange Place** |

* Hoone 20 Exchange Place ametlik koduleht
* Hoone 20 Exchange Place kirjeldus ja pildid veebilehel www.nyc-architecture.com
**Mikojan-Gurevitš MiG-21** (vene keeles МиГ-21; NATO koodnimi *Fishbed*, kaheistmelise lennuki versiooni koodnimi *Mongol*) on Nõukogude Liidus Mikojan-Gurevitši konstrueerimisbüroos projekteeritud ja ehitatud reaktiiv-hävituslennuk, mis võeti relvastusse 1959. aastal.

Lennukit müüdi NSV Liidu mõju all olnud riikidele ja ka sõbralikele riikidele; ehitamisõiguseid müüdi Hiinale ja Tšehhoslovakkiale. Lennukist ehitati 15 versiooni.

MiG-21 on üks arvukamaid reaktiiv-hävituslennukeid (üle 10 000), mis on mõne riigi lennuväe relvastuses senini.

MiG-21 võib näha ka Tartu Lennundusmuuseumis.

Tehnilised näitajad
-------------------

MiG-21 on deltatiivaga sõjalennuk, mille keres asub üks reaktiivmootor. 

Lennuki esialgsel versioonil ei olnud radarit ja lendureid juhendati sihtmärgi juurde maa pealt. Hiljem ehitatud lennuki versioonidele paigaldati ka radar.

Algselt relvastatud kahe kaliiber 30 mm, seejärel 23 mm automaatkahuriga GŠ-23L ja rakettidega.

* 
* **Meeskond:** 1
* **Pikkus:** 15,76 m
* **Tiivaulatus:** 7,15 m
* **Tiiva pindala:** 22,95 m²
* **Kõrgus:** 4,12 m
* **Tühimass:** 5350 kg
* **Täismass:** 8726 kg
* **Suurim lennukaal:** 9660 kg
* **Mootor:** 1 x Tumanski R-25-300 turboreaktiivmootor 55 kN, forssaažil 68,5 kN
* **Kiirus:** 2230 km/h (Mach 2,05) optimaalsel kõrgusel, merepinna kõrgusel 1300 km/h (Mach 1,05)
* **Tegevusraadius:** 1225 km, lisakütusepaakidega 1470 km
* **Lennulagi:** 19 000 m (62 300 jalga)

  

* Mig 21 F13Mig 21 F13
* Mig 21 Fishbed DMig 21 Fishbed D
* Mig 21 Fishbed H/JMig 21 Fishbed H/J
* Mig 21 bis Fishbed L/NMig 21 bis Fishbed L/N
Peavoolust eraldunud religioosne liikumine. Eraldumise põhjused on õpetuslikud või vastuolu koguduse võimukorraldusega. Rahvusvaheline määratlus on sektid.

Sektide loetelu ajaloolise tekkimise järjekorras
------------------------------------------------

### Ketserlus ja hereesia Euroopas

Arianism - Montanism - Donatism (donatistid) - Monofüsiidid - Paulikiaanlus - Katarlus (katarid) - Albilased - Pelagism (pelagistid) - Apostoolia ?(apostoolikud) - Lollardid - Anabaptism (anabaptistid)

Flagellandid - adamiidid - Valdeslased - Hussiidid (kariklased ja taboriidid) - Böömi vennad - Kalvinism - Taboriidid - Valdeslased - jansenistid - Pietism - Baptism - Vt mõisteid: Antitrinitaarid - Protestantism - priilased

### Venemaal

Bobogomiilid - Vanausulised - Hlõstid - Molokaanid - Võglased - Filipplased - jooksikud - Skopetsid - Fedossejevlased - Artamonovlased - strigolnikud - Juuditsemine (juuditsejad)

Uued: Vissarionlased

### Ameerika (uued) usulahud:

Mormoonid - Jehoova tunnistajad - Kristuse Kogudus

Vaata ka
--------

* Esoteerika - New Age
***Cool jazz*** on muusikas džässistiil, mis kujunes välja 1940. aastate lõpuks. 

Vastupidi *bebop*'i lärmakusele iseloomustab seda tunnete tagasihoitus ja kammerlik väljenduslaad. See avaldus kõigepealt kõlalises küljes: puhkpillide kõrge registri asemel eelistati keskmist, mahedamat, taotledes mitte säravat, vaid tuhmi kõla. Seda süvendas veelgi vähese vibraato kasutamine. Eelistati pille, mis juba loomult on pehmetoonilised: baritonsaksofon, metsasarv, flööt (madalas registris) ja vibrafon, mille vibraatormehhanism reguleeriti aeglasele režiimile. Harmooniasse toodi polütonaalsuse ja atonaalsuse elemente. Loobuti ka hoogsast edasirühkivast rütmist, ideaaliks sai hoopis tagasihoitud, põhirütmist justkui maha jääv pulss. Seda rütmikäsitlust süvendas veelgi kaheksandiknootide käikudes teise kaheksandiku rõhutamine.

See trend ilmnes esimesena trompetist Miles Davise mängus. Noorukina mängis ta Charlie Parkeri 1945. aasta kvintetis, aimates järele Dizzy Gillespie närvilist stiili; ei möödunud kaua aega, kui ta hakkas puhuma lahedamas ja jahedamas maneeris. Uus vool oli jälgitav ka John Lewise klaveriimprovisatsioonides ja arranžeeringutes, mida Tadd Dameron kirjutas 1940ndate lõpus Gillespie bigbändile ja erinevatele väikestele koosseisudele. Muusikaajaloo esimesed *cool jazz*'i soolod mängis Miles Davis 1947. aastal koos Charlie Parkeriga. Sama võib öelda ka John Lewise klaverisoolo kohta Dizzy Gillespie Pariisi kontserdil. *Cool Jazz* alguspunktis seisis lisaks Miles Davisele ja John Lewisele ka Tadd Dameron.
**Bemba keel** (ka ***chibemba***, ***chiwemba***, ***cbemba***, ***ichibemba*** ja ***wemba keel***) on keel, mida räägitakse Ida-Aafrikas Sambia Vabariigis. Enim kõnelejaid asub riigi põhjapoolses osas ning Copperpelti ja Luapula maakonnas. Bemba keelt räägitakse ja Kongo Demokraatlikus Vabariigis. Bemba keelt kõneleb umbes 3,6 miljonit inimest.
Bemba keel on laialdaselt kasutatav *lingua franca* just linnapiirkondades. Seda kasutatakse nii hariduslikel kui ka administratiivsetel eesmärkidel. Bembat õpetatakse algkoolides, lisaks antakse selles keeles välja ajalehti ja tehakse raadiosaateid.

Bemba keelt loetakse Benue-Kongo keeleks. Tal on mitmeid dialekte – kabende, lembue, lomotua, lunda, mukulu, ngoma, linna-bemba. Viimane põhineb Bemba baasil ning on segunenud inglise- ja naaber-bantu keeltega.

Fonoloogia
----------

Mitmed bantu keeled on tonaalsed. Bemba keel samuti. Hääletoon omab sõna tähenduses väikest rolli, sest sõnu, mida võidakse tooni erinevuse pärast segamini ajada, on väike. Rõhk langeb sõnadel prefiksile, juhul kui see on olemas. Sellega võivad kaasneda kerged muudatused sõna tähenduses.

Bemba keele tähed ja nendele vastavad hääldused
-----------------------------------------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Täht** | A | B | C/Ch | D | E | F | G | I | J | K | L | M | N | Ng | O | P | S | Sh | T | U | V | W | Y |
| **Hääldus** | a | b/ɓ~w/β | tʃ/tj | d | e} | f~v | g | i | dʒ/dj | k | l | m | n | ŋ | ɔ | p | s | ʃ | t | u | f~v | w | j |

Keelele iseloomulikku
---------------------

* r, q, v, x ja z ei eksisteeri bemba tähestikus.

* d, g ja j saab kasutada ainult koos n-iga.

* b-d saab kasutada koos m-iga.

* c hääldatakse alati nagu ch-d (tš).

* h kasutatakse ainult koos s-iga, andes tulemuse sh (š).

* ŋ on bemba keelele eripärane. Hääldatakse nagu ingliskeelses sõnas 'singing'.

* Täishäälikuid a, e, i, o, u hääldatakse üsnagi eestipäraselt. Võrreldes eesti keelega ei muutu nende hääldused märgatavalt.

Keelenäited
-----------

Ma õpin bemba keelt – *Nde sambilila iciBemba*

Ma lähen tööle – *Naya ku nchito*

Mis su nimi on? – *Ishina lyenu nimwe bani?*

Numbrid 1–10 bemba keeles
-------------------------

üks – kamo

kaks – tubili

kolm – tutatu

neli – tune

viis – tusano

kuus – mutanda

seitse – cine lubali

kaheksa – cine konse konse

üheksa – pabula

kümme – ikumi limo

Kirjaviis
---------

Bemba keelt kirjutatakse ladina tähtedega. Trükiseid ilmub ka Braille kirjas.

Viited
------

1. ↑
2. ↑
3. ↑
4. ↑  "Arhiivikoopia". Originaali arhiivikoopia seisuga 12. mai 2015. Vaadatud 25. novembril 2013.`{{netiviide}}`: CS1 hooldus: arhiivikoopia kasutusel pealkirjana (link)
5. ↑  "Arhiivikoopia". Originaali arhiivikoopia seisuga 12. mai 2015. Vaadatud 25. novembril 2013.`{{netiviide}}`: CS1 hooldus: arhiivikoopia kasutusel pealkirjana (link)
6. ↑
7. ↑
**Usuline vägivald** on jõu kasutamine usuliste või religioossette eelarvamuste, motiivide ja eesmärkide ellu viimiseks. Usulise vägivallaga on ajaloolises arengus kokku puutunud, vähem või rohkem, kõik maailmareligioonid ja enamus usuorganisatsioone.

Usulise vägivalla põhjused:

* ühiskondlik-poliitilise kriisi tunnetamine (oma tegude mõtestamine ja õigustamine eelkõige enesekaitsena);
* vägivald on püha (vaenlast nähakse sekulaarses ühiskondlikus ja poliitilises korras; jumala poolt antud kohustuse täitmine);
* kosmiline vastandumine pühas sõjas, totaalne ja dualistlik sõda (kompromissitu võitlus hea ja kurja vahel), uskmatute, saatana laste  või rassireeturite tapmine ei ole nende jaoks enam kuritegu, vaid püha tegu ja jumala käsu täitmine.

Need põhjused teevad usulise terrorismi palju vägivaldsemaks, kui on ilmalik terrorism.

Usulise vägivalla põhjused on ühiskondlikud (vaesus, töötus), haridus, usk ja tavad. Kõige olulisem neist on usk.

Ajalugu
-------

### Kristlik vägivald

415 m.a.j. Aleksandrias nais-matemaatiku ja filosoofi Hüpatia tapmine munkade poolt.

Augustinus soovib vägivalla kasutamist montanistide vastu ja põhjendab oma teostes vägivalda. Ohvritega samastumise usund muutus sellest alates ühiskondliku korra tagamise vahendiks. Vägivalla kasutamise kõrgaeg olid ristisõjad.

Tänapäevane usuvägivald
-----------------------

Usulise vägivalla peamiseks osaks sai usuline enesetaputerrorism, milles on aktiivsed islami organisatsioonid.

Usulise vägivalla organisatsioonid
----------------------------------

Iisrael: 1971. aastal rajatud Kach-liikumine.

Jaapan: Aum Shinrikyo sekt, korraldas1995. aastal Tokio metroos närvigaasi rünnaku.

Vaata ka
--------

* Fundamentalism
* Islamiterrorism
* Usuline ekstremism
* Usuline terrorism
* Vägivalla propaganda

Viited
------

1. 1 2  Alar Kilp. Usulisest enesetaputerrorismist. KVÜÕA Toimetised nr 3, lk 123-148.
2. ↑  Vladimir Sazonov. Õpetussõna. Miks ja kuidas tekib islamiäärmuslus? Maailmavaade 25, jaanuar 2015.
Convy rippsild üle samanimelise jõe Conwys Walesis (foto 2005)
 Conwy rippsild (foto 1890. aastatest)
**Conwy rippsild**, ka **Conwy Castle Bridge**, (kõmri *Pont Grog Conwy*) on rippsild üle Conwy jõe Conwys Walesis. Sild ühendab Conwy jõe vastaskallastel asuvaid väikelinnu Conwyt ja Llandudno Junctionit. Tänapäeval on sild kasutusel jalakäijate sillana.

Conwy sild arvati 1950. aastal 1. järgu arhitektuurimälestiseks.

Silla rajamine
--------------

Sild ehitati aastatel 1822–1826 insener Thomas Telfordi projekti järgi. Sild avati liikluseks 1826. aastal – samal aastal kui Menai sild, Telfordi teine rippsild umbes 25 km kaugusel Bangoris. Conwy silla püloonid on arhitektuurselt lahendatud lähtudes kõrvaloleva Conwy linnuse hambulise äärega tornidest.

Silla rippava pikkus 99,7 m. Sepisrauast kettkandureid oli algselt kokku 8, neli kummalgi pool. Sillatekk oli puidust.

Rekonstrueerimine
-----------------

19. sajandi lõpul asendati puidust sillatekk terasest tekiga. 20. sajandi alguses tõsteti silla kandevõimet kettkandurite arvu suurendamisega.

1958. aastal suleti sild sõidukitele, sest kõrval avati uus maanteesild.

Viited
------

1. 1 2  Conwy Castle Bridge. structurae.net
2. 1 2  Conwy Suspension Bridge, Convy. britishlistedbuildings.co.uk

Välislingid
-----------

|  |  |
| --- | --- |
|  | Pildid, videod ja helifailid Commonsis: **Conwy rippsild** |
**Morfinism** on sõltuvusseisund, mis tekib opioidide tarvitamisel.

Sagedasemad tarvitatavad opioidid on oopium, heroiin, metadoon, fentanüül, α-metüülfentanüül, morfiin, oksükodoon, kodeiin, petidiin, buprenorfiin.

Morfinism võib areneda meditsiiniliste protseduuride tüsistusena (valusündroomi ravi) või psühholoogilistel põhjustel (uudishimu, rahulolematus).

Sõltuvus
--------

Morfinismi kodeeritakse RHK-10 järgi F11.2x

Morfinismi iseloomustab tugevalt väljendunud psüühiline ja füüsiline sõltuvus.

Füüsilisele sõltuvusele iseloomulikud võõrutusnähud on järgmised:

* higistamine
* süljevoolus
* eritised ninast
* kuumahood
* kõhulahtisus
* piinavad luu- ja liigesevalud. Valusid kirjeldatakse kui jäsemete väänamist, keha lõhkumist: "selgroog nagu tahaks ennast kehast välja keerata".

Psüühilisele sõltuvusele iseloomulikud tunnused:

* depressioon
* ärrituvus
* rahutus

Preparaadi mittesaamisel ilmnevad esmalt psüühilised häired ja siis kehalised häired. Umbes kuu aja jooksul kehaline seisund stabiliseerub, kuid tugev iha preparaadi järele jääb püsima mitmeks kuuks. Psüühilise seisundi stabiliseerumisel võib patsienti pidada paranenuks, kuid mitte tervistunuks. Ka aastaid hiljem pärast viimase uimastiannuse manustamist võib haigus retsidiveeruda.

Ravi
----

Põhjuslikku ravi ei tunta.

Laialdaselt kasutatakse metadoonasendusravi. Asendusravi peamiseks eesmärgiks on anda narkomaanile võimalus mitte raha kulutada illegaalse narkootikumi tarvis. Patsiendile antakse tasuta narkootikumi. Sagedasti on selleks metadoon, kuna metadoon imendub hästi soolestikust ja tema verenivoo püsib kõrge 24–36 tunni jooksul. Kuna illegaalsed opioidid on väga kallid (kulu kuni 400 eurot päevas), leevendab metadoonasendusravi kriminogeenset olukorda märkimisväärselt.

Asendusravi teine eesmärk on anda patsiendile võimalus narkootikumi kasutamisest loobuda. Kuna vesilahustuvat metadooni saab täpselt annustada, siis kasutatakse aeglast, mitu kuud vältavat metadooniannuse vähendamist, et võõrutusnähud oleksid minimaalsed.
**Usuasjade Nõukogu** (täieliku nimega **NSV Liidu Ministrite Nõukogu juures asuv Usuasjade Nõukogu**, vene keeles *Совет по делам религий при Совете Министров СССР*) oli Nõukogude Liidus aastatel 1965–1990 eksisteerinud riiklik ametkond, mis tegeles religioonipoliitika elluviimisega ja jälgis usuühingute tegevust puudutavate õigusaktide täitmist.

Usuasjade Nõukogu alluvusalasse kuulusid kõik NSV Liidus tegutsevad usuühingud. See moodustati detsembris 1965 Usukultusasjade Nõukogu ja Vene Õigeusu Kirikuasjade Nõukogu ühendamise teel. Eestis toimus kahe institutsiooni ühendamine alles 1966. aasta märtsis. Nõukogu kompetentsi kuulus usuühingute ja koguduste registreerimine, nende registrist kustutamine, lubade väljastamine palvemajade ja kirikute avamiseks ning sulgemiseks, vaimulike registri pidamine, suhete korraldamine riigivõimu ja usuühingute vahel. 

Reaalselt oli Usuasjade Nõukogu oli oma tegevuses sõltuv NLKP Keskkomitee ja julgeolekuorganite instruktsioonidest. 

Usuasjade Nõukogu tegevust juhtis esimees. Selle eksistentsi kestel olid esimehe ametis järgmised isikud:

* 1965–1984 Vladimir Kurojedov
* 1984–1989 Konstantin Hartšev
* 1989–1990 Juri Hristoradnov

Kohtadel esindasid Usuasjade Nõukogu volinikud, keda on lühidalt nimetatud ka usuasjade volinikuks. Eesti NSV-s pidasid usuasjade voliniku ametit järgmised isikud:

* 1966–1972 Meinhard Teder
* 1972–1988 Leopold Piip
* 1988–1990 Rein Ristlaan

Välislingid
-----------

* Remmel, Atko. Religioonivastane võitlus Eesti NSV-s aastail 1957–1990. Tähtsamad institutsioonid ja nende tegevus. Tartu Ülikool, 2011. Doktoritöö.
Lars Løkke Rasmussen (2010)
**Lars Løkke Rasmussen** (sündinud 15. mail 1964 Vejles) on Taani poliitik, ta oli 28. juunist 2015 kuni 27. juunini 2019 Taani peaminister.

Ta oli peaminister ka 5. aprillist 2009 kuni 3. oktoobrini 2011.

Lars Løkke Rasmussen oli liberaalse Venstre partei esimees 17. maist 2009 kuni 31. augustini 2019.

1986–1989 oli ta Venstre noorteorganisatsiooni Venstres Ungdom liider. Sel ametikohal korraldas ta alternatiivi iga-aastasele ühepäevasele rahakogumiskampaaniale *Operation Dagsværk*, kus korjati raha arengumaade jaoks, sest seda kampaaniat juhtisid Taani kommunistlikud noored. Rasmusseni ja tema noorteorganisatsiooni kampaania käigus koguti 600 tuhat Taani krooni, mille eest osteti koolitarbeid Nõukogude Liidu okupeeritud Afganistanile. Rasmussen juhtis Taani delegatsiooni, mis kogutud raha üle andis. Afganistanis tehtud fotod, mis kujutavad Rasmusseni afgaani riietuses, käes AK-47, muutusid Taanis populaarseks pärast seda, kui Taani Afganistani sõtta astus, ja eriti pärast seda, kui Lars Løkke Rasmussen tähtsatele riiklikele ametikohtadele tõusis.

Rasmussen lõpetas Kopenhaageni Ülikooli juristina ning töötas aastatel 1990–1995 vabakutselise konsultandina.

Aastal 1994 valiti ta Folketingi liikmeks. 1998 valiti ta Venstre aseesimeheks samal ajal, kui Anders Fogh Rasmussen valiti erakonna esimeheks Uffe Ellemann-Jenseni asemel. Aastatel 2001–2007 oli ta Anders Fogh Rasmusseni valitsuse sise- ja tervishoiuminister ning alates 2007. aastast rahandusminister.

Sise- ja tervishoiuministrina korraldas Rasmussen Taani haldusreformi. Selle käigus vähenes Taani omavalitsuste arv 271-lt 98-le ja 14 maakonda asendati 5 piirkonnaga.

Lars Løkke Rasmussen sai peaministriks pärast seda, kui Anders Fogh Rasmussen tagasi astus, et NATO peasekretäri ametisse asumiseks valmistuda.


|  |  |  |
| --- | --- | --- |
| Eelnev**Anders Fogh Rasmussen** | **Taani peaminister**2009–2011 | Järgnev**Helle Thorning-Schmidt** |
| Eelnev**Helle Thorning-Schmidt** | **Taani peaminister**2015–2019 | Järgnev**Mette Frederiksen** |
|  |
| --- |
|  |
| Medalikohad |
| FIFA konföderatsioonide karikaturniir |
| **Kuld** | 2017 |  |

**Lars Edi Stindl** (sündinud 26. augustil 1988 Speyeris) on Saksamaa jalgpallur, kes mängib ründva poolkaitsja või ründajana Saksamaa esiliigaklubis Karlsruher.

Ta alustas klubikarjääri Karlsruheris, mille noorteakadeemiaga liitus ta 2000. aastal. Klubi põhimeeskonnas debüteeris ta Saksamaa kõrgliigas 2008. aastal. Saksamaa kõrgliigas lõi Stindl esimese värava sama aasta 29. novembril mängus Hannover 96 vastu.

Aastatel 2010–2015 mängis Stindl Saksamaa kõrgliigas Hannover 96 ja 2015–2023 Mönchengladbachi Borussia ridades. Tema edukaim hooaeg Saksamaa kõrgliigas oli 2020/21. Alates 2016. aasta augustis oli Stindl Mönchengladbachi Borussia kapten.

Pärast Mönchengladbachi Borussiaga lepingu lõppemist naasis Stindil oma esimese koduklubi Karlsruheri juurde.

[Saksamaa jalgpallikoondis]]es tegi Stindl debüüdi 6. juunil 2017 sõprusmängus Taani vastu. Koondisekarjääri esimese värava lõi ta 2017. aasta FIFA konföderatsioonide karikaturniiri esimeses alagrupimängus 19. juunil Austraalia vastu. Ta lõi turniiril kolm väravat, sh finaalis Saksamaa võiduvärava Tšiili vastu. Koondisekarjääri neljanda ja viimase värava lõi ta 14. novembril 2017 sõprusmängus Prantsusmaa vastu. Koondisesärgis kogus Stindil 2017. aastal kümme mängu, lisaks 2018. aastal ühe mängu.

Viited
------

1. ↑  "Stindl neuer Fohlen-Kapitän – "Spricht Probleme offen an"". *kicker.de* (saksa). 1. august 2016. Vaadatud 10. juunil 2017.

Välislingid
-----------

 Lars Stindl – pildid, videod ja helifailid Wikimedia Commonsis
**Benjamin George Barnicoat** (sündinud 20. detsembril 1996 Chesterfieldis) on Briti võidusõitja. Ta võistles 2016. aastal Vormel 3 Euroopa Meistrivõistlustel.

Karjäär
-------

Barnicoat alustas oma motospordikarjääri kardis 2006. aastal, kus ta tegutses 2015. aastani. 2010. aastal võeti ta vastu McLareni toetusprogrammi. Barnicoat võitis Suurbritannias mitmeid kardisõidu meistritiitleid ning oli 2012. aastal ka CIK-FIA Euroopa meister KF2 klassis. Barnicoat debüteeris vormelisõidus 2013. aastal, kuid jäi aktiivseks kardisõiduks.

2013. aasta lõpus sõitis Barnicoat oma esimesed üheistmelised võidusõidud Fortec Motorspordi eest Briti Vormel Renault sügisestel meistrivõistlustel. Ta saavutas kaks võitu ja võitis meistritiitli. 2014. aastal osales Barnicoat Fortec Motorsportsi meeskonnas kokku neljal Vormel Renault meistrivõistlustel. Ta võistles terve hooaja Põhja-Euroopa Vormel Renault’s ja võidutses 258-242 punktiga meistrivõistluste heitluses Louis Delétrazi vastu. Samuti alustas ta regulaarselt alpisõidus ja Briti vormel-Renault’s ning külalisstardina Vormel Renault 2.0 Eurocupis. 2015. aastal võistles Barnicoat Fortec Motorsportsi eest Vormel Renault 2.0 Eurocupil. Kolme võiduga lõpetas ta hooaja kokkuvõttes neljandal kohal. Samuti lõpetas ta külalisstardid Alpine Vormel Renault’s. Barnicoat võistles ka Fortec Motorsportsi eest BRDC Vormel 4 Meistrivõistlustel sügissarjas. Sellega otsustas ta meistritiitli enda jaoks kolme võiduga.

2016. aastal lülitus Barnicoat Euroopa Vormel 3 Meistrivõistlustel. Esiteks, 2015. aasta novembris nimetati tema võidusõidumeeskonnaks Prema Powerteam. 2015. aasta lõpus tegi Barnicoat aga endiselt Fortec Motorsportsi ja Hitech Grand Prix Vormel 3 testimist. 2016. aasta alguses kinnitati ta lõpuks Hitech Grand Prix’l Vormel 3 sõitjaks. Ta võitis kaks sõitu ja saavutas kokkuvõttes üheksanda koha. Sisemisel kaotas ta meeskonnakaaslasele George Russellile 134:274 punktiga.

30. juulil 2020 teatas Carlin Buzz Racingu meeskond, et Enaam Ahmed ja tema sponsorid on meeskonnast taandunud ning Barnicoat asendab ta 2020. aasta FIA Vormel 3 Meistrivõistlustel neljandast ringist koos Clément Novalaki ja Cameron Dasiga. Pärast Silverstone'is peetud kahe vooru mängimist asendati Barnicoat aga kuuendas voorus Leonardo Pulciniga.

Veebilingid
-----------

* Ben Barnicoati ametlik veebisait (inglise keeles)
* Ben Barnicoati karjääri statistika (inglise keeles)
**Ustica** on saar, asula ja vald (*comune*) Itaalias Sitsiilia maakonnas città metropolitana di Palermos. Ustica omavalitsusüksus asub Türreeni mere Ustica saarel ning maismaapiir teiste omavalitsusüksustega puudub.

49 meetri kõrgusel merepinnast asuva Ustica asustustihedus on keskmiselt 154 inimest ruutkilomeetri kohta.

Ustica asub umbes 67 km kaugusel Palermost loodes. Saare pindala on 8,65 km², suurim pikkus 3,5 km ja suurim laius 2,5 km. Saare kõrgemad tipud Punta Maggiore (244 m) ja Guardia dei Turchi (238 m) jagavad saare kaheks mäenõlvaks. Geoloogiliselt tekkelt sarnaneb Ustica vulkaanilise tekkega Lipari saartega.

Mussolini ajal hoiti saarel poliitvange, nagu näiteks Itaalia kommunistliku partei juht Antonio Gramsci.

1986. aastal asutatud Ustica saare merekaitseala (*Area marina protetta Isola di Ustica*) on koos Miramare merekaitsealaga Itaalia esimesi merekaitsealasid.

1989. aastal alanud arheoloogiliste väljakaevamiste käigus päevavalgele tulnud asulat dateeritakse 14.–13. sajandiga eKr.

* 
* La chiesa di Ferdinando ReLa chiesa di Ferdinando Re
* Vaade Ustica sadamaleVaade Ustica sadamale
* Spalmatore neemSpalmatore neem
*

Viited
------

1. ↑  DiPI Online - Dizionario di Pronuncia Italiana (Vaadatud 22. jaanuar 2014)
2. ↑  Popolazione Residente al 1° Gennaio 2018, vaadatud 16.03.2019.
3. ↑  Atlante dei parchi e delle aree protette italiane agraria.org

Välislingid
-----------

 Ustica – pildid, videod ja helifailid Wikimedia Commonsis
* Koduleht (*itaalia keeles*)
**Lars Erik Mozelli** (28. november 1828 Kuopio – 23. veebruar/7. märts 1886 Tallinn) oli Soome ja Eesti vaimulik.

Ta õppis Kuopio triviaalkoolis ja gümnaasiumis. Aastatel 1848–1854 õppis ta (immatrikuleeriti 22. juunil 1848) Helsingi Ülikoolis. Ordineeriti 5. detsembril 1854 Kuopios õpetajaks.

Ta oli pärast ordineerimist Pielavesi koguduse (Põhja-Savo maakonnas) adjunktõpetaja, hiljem Liperi ja Rääkkylä koguduse (mõlemad Põhja-Karjala maakonnas) adjunktõpetaja. Aastatel 1859–1886 oli ta (introdutseerit 9. oktoobril/21. oktoobril 1859) Tallinna Soome-Rootsi Mihkli koguduse ülempastor (*pastor primarius*). Aastatel 1866–1870 oli ta ka Ruhnu Püha Magdaleena koguduse vikaar. Aastatel 1869–1884 oli ta ka Tallinna linnakonsistooriumi assessor.

Ta oli aastast 1860 Eesti Piibliseltsi komitee liige. Ta kirjutas eestikeelse Piibli tõlkimise ajaloost, saksakeelne uurimus ilmus aastal 1862 Piibliseltsi toimetistes. Aastal 1873 otsustas Stockholmi Evangeelne Isamaaline Sihtasutus (*Evangeliska Fosterlandsstiftelsen*) tema soovitusel saata mõned misjonärid-kooliõpetajad Eestimaa rootslaste aladele. Selle tulemusena avati Paslepas ka rootslastele koolmeistrite seminar (Paslepa seminar).

Tunnustus
---------

* 1877 Kullatud rinnarist

Viited
------

1. ↑  Ylioppilasmatrikkeli 16671 (Lars Erik Mozelli)
2. ↑  Liivi Aarma Põhja-Eesti vaimulike lühielulood 1525-1885 Tallinn 2007
3. ↑  Die evangelischen Prediger Livlands bis 1918. Böhlau Verlag Köln, Wien 1977
**Citigroup Inc.** (brändinimega **Citi**) on Ühendriikide pangandusgrupp, mis osutab teenuseid 140 maailma riigis.

Citigroupi aktsiaid noteeritakse New Yorgi börsil (sümbol **C**) ja Tokyo börsil.

Citigroup üks on USA niinimetatud "neljast suurest pangast", millest ülejäänud on Bank of America, JPMorgan Chase ja Wells Fargo.

Ettevõte loodi 1998. aastal suurte pangandusettevõtete Citicorp ja Travelers Group ühendamise teel.

Ettevõtte tegevjuht on 2007. aastast Vikram Pandit.

2008. aasta globaalse finantskriisi ajal kandis ettevõte väga suuri kaotusi ja USA valitsus oli sunnitud ettevõtte päästmiseks eraldama 45 miljardit dollarit. Vastustasuks sai valitsus 8-protsendilise dividendiga eelisaktsiaid, mille konverteerimisel lihtaktsiateks sai valitsus Citigroupis 2009. aastal 34-protsendilise osaluse. Kriisist ajendatuna jagati Citigroup 2009. aasta algul kaheks allüksuseks (niinimetatud heaks ja pahaks pangaks), mis said nimeks Citicorp ja Citi Holdings.

Välislingid
-----------

* Ettevõtte veebileht
Ben Carson
**Benjamin Solomon Carson** (sündinud 18. septembril 1951 Detroitis) on Ameerika Ühendriikide poliitik ja neurokirurg, kellel õnnestus esimesena kirurgiliselt lahutada kaelast ühendatud Siiami kaksikud. Ta oli 2017. aasta 2. märtsist 2021. aasta 20. jaanuarini 17. Ameerika Ühendriikide elamumajanduse ja linnaplaneerimise minister (ainsa mustanahalise ministrina) Donald Trumpi valitsuses.

Carson sündis 1951. aastal Detroitis. Tema vanemad lahutasid abielu, kui Ben oli kaheksa-aastane. Ta lõpetas Yale'i Ülikooli psühholoogiateaduskonna ja seejärel Michigani Ülikooli arstiteaduskonna.

Ta kandideeris 2016. aasta vabariikliku partei presidendikandidaadi valimistel, kuid loobus hiljem oma kandidatuurist ja avaldas toetust Donald Trumpile.

Tunnustus
---------

* 2010 – valiti USA Meditsiiniakadeemia liikmeks

Isiklikku
---------

Carson on abielus ja tal on kolm poega. Usutunnistuselt on Carson ja tema perekond seitsmenda päeva adventistid.

Viited
------

1. ↑  Ben Carson backs Trump, saying combative billionaire has 'cerebral' side. The Washington Post, 11. märts 2016. Vaadatud 16.01.2018.
Venemaa Sotsialistliku Föderatiivse Nõukogude Vabariigi vapp 1918–1920
Vene NFSV vapp 1920-1978
Vene NFSV vapp 1978–1991
**Vene NFSV vapp** oli NSV Liidu haldusüksuse Vene NFSV (1922. aastani iseseisev riik; 1918–1925 Venemaa SFNV) vapp.

Venemaa SFNV vapp seadustati 10. juulil 1918 (alates 19. juunist 1918 oli kasutusel pitsatina). Põhiseaduse järgi oli vapp järgmine: kilbikujulisel punasel taustal asub päikesekiirtest valgustatud sirbi ja vasara embleem, kujundeid pärgavad viljapead. Seda kõike ümbritseb kiri "Российская Социалистическая Федеративная Советская Республика" (Venemaa Sotsialistlik Föderatiivne Nõukogude Vabariik). All seisab venekeelne deviis "Kõigi maade proletaarlased, ühinege!".

Esialgses kavandis oli sirbi asemel kujutatud mõõk. Kirjanik Vladimir Bontš-Brujevitši järgi oli Vladimir Lenin isiklikult mõõga vapilt eemaldada käskinud, öeldes, et mõõk ei ole Nõukogude Venemaa sümbol.

Aastal 1920 viimistleti ja muudeti vapi kujundust. Riigi nimelühend "Р.С.Ф.С.Р" (kuni 1925. aastani kasutati riigi täielikku nime) paigutati kilbile sirbi ja vasara kohale.

Vene NFSV vapp mõjutas oluliselt selle koosseisu kuuluvate ANSV-de vappide välimust: need nägid üldiselt üsna samamoodi välja. Peamised erinevused seisnesid lühendis ja kasutatavates keeltes. Näiteks dagestani keelt ei ole olemas ja üldse ei kasutatud Dagestani ANSV-s üht keelt, mistõttu Dagestani ANSV vapil olid kirjad 11 keeles.

Aastal 1954 kaotati õigekirjareeglite muutuse tõttu nime tähtede vahelt punktid ja 1978 paigutati kilbi kohale viljapeade vahele punane kuldse äärisega viisnurkne täht.

Pärast NSV Liidu lagunemist asendati vapil olev liiduvabariiki tähistav lühend sõnadega "Venemaa Föderatsioon" ("Российская Федерация") - vastavalt riigi nimele. 1993. aastal lõpetati Vene NFSV vapi kasutamine, kui selle asemel võeti vastu Venemaa vapp.

Vaata ka
--------

* Vene NFSV lipp
**Aeroni lade** on Siluri ladestu Llandoveryi ladestiku globaalne kronostratigraafiline üksus (lade). Sellele on nime andnud Cwm-coed-Aeron`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.

Lademe alumist piiri määratleb Cwm-coed-Aeroni farmi lähistel Trefawri paljandis graptoliitide *Monograptus* triangulatus esinemistsooni algus ja graptoliidi *Monograptus austerus sequens* ilmumine Trefawri kihistusse, lademe ülempiiri märgib brahhiopoodide *Eocoelia intermedia* kadumine ja *Eocoelia icurtisi* ilmumine Wormwoodi kihistus Cefn-cerigi tee ääres asuvas mahajäetud kivimurrus.

Aeroni lade lasub Rhuddani lademel ja see lamab Telychi lademe all. Lademe vanus on 439...436 miljonit aastat. Eestis vastab sellele Raikküla lademe ülemine osa.

Viited
------

1. ↑  Stratigraafia terminoloogia
2. ↑  L. R. M. Cocks: *The Llandovery Series in the Llandovery area.* C. H. Holland ja M. G. Bassett (Hrsg.). *A global standard for the Silurian System.* National Museum of Wales, Geological Series 9: 36–50, Cardiff 1989
3. ↑  GSSP Table - Paleozoic Era

Siluri globaalsed lademed ja Přidoli ajastik

Rhuddani  **·** 
Aeroni **·** 
Telychi **·** 
Sheinwoodi **·** 
Homeri **·** 
Gorsti **·** 
Ludfordi **·** 
Přidoli ajastik  

vanemad lademed  nooremad lademed
**Usund** on laiemas mõttes religiooni sünonüüm.

Kitsamas mõttes on **usund** religioosne süsteem, mis on omane teatud rahvusele, kultuurile või sotsiaalsele rühmale.

Usundite liigitus
-----------------

Kristlus on monoteistlik religioon
Sõnu *religioon* ja *usund* kasutatakse ka religiooni (laiemas tähenduses) erinevate sotsiaalselt organiseeritud vormide kohta. Usundeid on liigitatud mitmeti. Jumalate arvu järgi eristatakse monoteistlikke ja polüteistlikke usundeid. Leviku järgi võib usundid jagada maailmausunditeks ja rahvususunditeks. Tüpoloogiliselt: maagilised või animistlikud usundid; prohvetlikud usundid (aabrahamlikud) või seadususundid (dharmalikud). Maailmareligioonidele on vastandatud ka primitiivseid religioone (vt rahvausund), aga tänapäeval püütakse sellistest hinnangulistest liigitustest hoiduda. Ükski neist liigitustest ei ole ammendav.

Eduard Tennmann on lähtuvalt majandusmudelist pakkunud liigenduse: 1. Kartususund, 2. Seadususund, 2 a. Ateism, 3. Panteism, 4. Kristlus.

Statistika
----------

Erinevate usundite tunnistajate arv 2007. aasta andmetel (kokku 6,6 miljardit):[*viide?*]

* Kristlasi arvatakse olevat maailmas 33,2% ehk üle 2,2 miljardi.
* Moslemeid on 20,6% ehk 1,360 miljardit
* Hinduiste 888 miljonit ehk 13,4%,
* Ühessegi usundisse mittekuuluvaid on 787 miljonit ehk 12%,
* Budiste 5,8% ehk 386 miljonit,
* Hiinast pärit usundite esindajaid loetakse 388 miljonit ehk 5,9%,
* Rahvausundeid pooldab 263 miljonit ehk 4%,
* Ateistideks peab end 154 miljonit ehk 2,3% maailma elanikest.

Vaata ka
--------

* Religioonide loend
* traditsionaalusund
* Usundi seitse dimensiooni
* religioonigeograafia

Viited
------

1. 1 2  Kulmar, T. 2006. Üldine usundilugu: religiooniteaduse põhimõisted. Tartu ülikooli kirjastus. Lk 11
2. ↑  Eduard Tennmann. *Varjatud varandus*. - Eesti mõtteloo sari, Tartu 1999, lk 528-533 (vt ka 499-527).
Aeroobika, 1985
**Aeroobika** on muusika saatel läbiviidav tempokas rütmivõimlemise rühmatreening. 

Sõna "aeroobika" tuleneb mõistest "aeroobne" (ladina keeles *aer* 'õhk'), mis tähistab organismis hapniku vahendusel toimuvaid energeetilisi protsesse, st aeroobsel treeningul kulgeb energia tootmine hapniku osalusel.

Aeroobikatreening algab tavaliselt soojendusega, sellele järgnevad suure intensiivsusega aeroobne osa ja lihastreening ning lõpuks lõdvestus- ja venitusharjutused. Treeningu pikkus on tavaliselt 45–75 minutit.

Aeroobika sai alguse USAst ning populaarseks muutus see 1970.–1980. aastatel. Aeroobika on tänapäeval maailmas üks suurema harrastajate hulgaga tervisespordialasid. Tuntud aeroobika populariseerija oli ameerika filmitäht Jane Fonda. 

Alates 1990. aastatest on välja kujunenud väga palju aeroobikastiile, mis erinevad intensiivsuse, koreograafiastiili ja keerukuse, kasutatava muusika ja abivahendite poolest. Eestis on aeroobikastiilid üldiselt tuntud ingliskeelsete nimetuste järgi: *step*, *body*, *combo*, *bodypump*, *fatburn*, *latino* jt.

Lisaks harrastusaeroobikale eksisteerib võimlemisalana sportaeroobika. Alates 1995. aastast korraldab Rahvusvaheline Võimlemisföderatsioon (FIG) sportaeroobika maailmameistrivõistlusi.
|  |  |
| --- | --- |
|  |  *See artikkel räägib Tartu tänavast; Tallinna tänava kohta vaata artiklit Gildi tänav (Tallinn)* |

---

‹ Kaart ajutiselt peidetud (?) ›
Postimehe hoone Gildi 1
Tõnissoni plats
Peeter Põllu platsi kirdenurk
Friedrich Reinhold Kreutzwaldi mälestusmärk Tartus.   
Skulptorid Johannes Hirv, Martin Saks, arhitektid Heiki Karro, Ants Mellik, Mart Port, 1952.
**Gildi tänav** (saksa keeles *Gildenstraße*) on tänav Tartu kesklinnas. 

Tänav on 230 meetrit pikk. Tänav ühendab Ülikooli tänavat ja Vabaduse puiesteed ning ristub Rüütli tänava ja Kompanii tänavaga.

Hoonestus ja haljastus
----------------------

Gildi tänaval asus Tartu Linna Polikliinik, samuti paiknevad seal Tõnissoni plats ja Peeter Põllu plats, tänava lõpus – teisel pool Vabaduse puiesteed – Vabaduse puiestik ja Friedrich Reinhold Kreutzwaldi mälestusmärk. 

1940. aastast asus Gildi 1 hoones ajalehe Postimees toimetus, mis koliti 1998. aastal Tallinna. Gildi 1 hoones tegutses edasi Postimehe lisalehe Tartu Postimees toimetus, mis koliti 2016. aastal Ülikooli tänav 2a. 

Gildi 3 asub 18. sajandil ehitatud kahekorruseline tiibhoone, mis on ehitatud pärast 1775. aasta Tartu tulekahju, olles iseloomulik näide 18. sajandi lõpu arhitektuurist. Ehitismälestis nr 6951

Ajalugu
-------

Tänavat on nimetatud veel *platea Companiæ maioris*, *Großengildestuben strasse*, *Große Gildenstrasse*, *Nikolai Pirogovi tänav* (1949–1989).

Galerii
-------

* Gildi 1Gildi 1
* Gildi 3Gildi 3

Gildi tänava panoraam

Viited
------

1. ↑  Elamu Tartus Gildi 3, 18. saj kultuurimälestiste riiklikus registris (vaadatud 21.02.2023)

|  |  |
| --- | --- |
|  | Pildid, videod ja helifailid Commonsis: **Gildi tänav** |
**Cambridge'i Ülikool** on ülikool Cambridge'i linnas Inglismaal. See on ingliskeelsetes maades vanuselt teine ülikool.

Vaata ka
--------

* Cambridge'i Ülikooli Raamatukogu
* Cambridge'i Ülikooli struktuuriüksuste nimistu

Viited
------

1. ↑  University of Cambridge appoints Chief Investment Officer. University of Cambridge, 27. november 2006. Vaadatud 8.09.2008.
2. 1 2  Facts and Figures January 2012. Vaadatud 29.11.2013.
3. ↑  Identity Guidelines - Colour. University of Cambridge Office of External Affairs and Communications. Vaadatud 28.03.2008-03-28 (PDF).

Välislingid
-----------

* Ülikooli koduleht

Suurbritannia ülikoolid

**Inglismaa:**
Anglia Ruskin • 
University of the Arts • 
Aston • 
Bath • 
Bath Spa • 
Bedfordshire • 
Birmingham • 
UCE Birmingham • 
Bolton • 
Bournemouth • 
Bradford • 
Brighton • 
Bristol • 
Brunel • 
Buckingham • 
Cambridge • 
Canterbury • 
Central Lancashire • 
Chester • 
Chichester • 
City • 
Coventry • 
De Montfort • 
Derby • 
Durham • 
East Anglia • 
East London • 
Edge Hill • 
Essex • 
Exeter • 
Gloucestershire • 
Greenwich • 
Hertfordshire • 
Huddersfield • 
Hull • 
Imperial • 
Kent • 
Keele • 
Kingston • 
Lancaster • 
Leeds • 
Leeds Metropolitan • 
Leicester • 
Lincoln • 
Liverpool • 
Liverpool Hope • 
Liverpool John Moores • 
London *(Kolledžid: Birkbeck • Kõne ja näitlemise kool • Courtauld Institute of Art • Goldsmiths • Heythrop • Institute of Cancer Research • Institute of Education • King's • London Business School • LSE • LSHTM • Queen Mary • Royal Academy of Music • Royal Holloway • Royal Veterinary College • St George's • SOAS • School of Pharmacy • UCL; Institutes: Institute in Paris • School of Advanced Study • Marine Biological Station, Millport)* • 
London Metropolitan • 
London South Bank • 
Loughborough • 
Manchester • 
Manchester Metropolitan • 
Middlesex • 
Newcastle • 
Northampton • 
Northumbria • 
Nottingham • 
Oxford • 
Oxford Brookes • 
Plymouth •
Portsmouth • 
Reading • 
Roehampton • 
Royal College of Art • 
Salford • 
Sheffield • 
Sheffield Hallam • 
Southampton • 
Southampton Solent • 
Staffordshire • 
Surrey • 
Sunderland • 
Sussex • 
Teesside • 
Thames Valley • 
Nottingham Trent • 
Warwick • 
UWE • 
Westminster • 
Winchester • 
Wolverhampton • 
Worcester • 
York • 
York St John

**Põhja-Iirimaa:**
Queen's Belfast •
Ulster

**Šotimaa:**
Aberdeen • 
Abertay • 
Dundee • 
Edinburgh • 
Glasgow • 
Glasgow Caledonian • 
Heriot-Watt • 
Napier • 
Paisley • 
Robert Gordon • 
St Andrews • 
Stirling • 
Strathclyde

**Wales:**
Cardiff • 
Glamorgan • 
Wales
*(Aberystwyth • Bangor • Lampeter • Newport • NEWI • RWCMD • SIHE • Swansea • Trinity • UWIC)*

**Mittegeograafiline** : Avatud Ülikool
|  |  |
| --- | --- |
|  |  *See artikkel räägib tehnika mõistest; kokanduse mõiste kohta vaata artiklit Frittimine (kokandus).* |

---

**Frittimine** on glasuuride ja emailide valmistamise esimene etapp, mille käigus pulbersegu kuumutatakse kõrgel temperatuuril klaasjaks massiks.

Tööprotsess
-----------

Peenestatud ning läbisegatud glasuurmaterjale kuumutatakse spetsiaalsetes fritiahjudes või frititiiglites glasuuri enda sulamistäpist mõnevõrra kõrgemal temperatuuril. Glasuurisegu sulab vedelaks klaasmassiks. Kuum sulafritt juhitakse ahjust välja veepaaki, kus ta hetkega klaasjaks räbuks pihustub. Räbu peenestatakse ja jahvatatakse pulbriks.

Frittimisel jäetakse välja osa tulekindlatest ja vees lahustumatutest komponentidest (näiteks kaoliin), mis lisatakse hiljem jahvatamise käigus.

### Võimalikud vead frittimisel

Fritt ei tohi jääda tooreks. See tähendab, et glasuurisegu sulamisel ei sula fritt ühtlaselt ja glasuuris säilivad osaliselt vees lahustuvad komponendid. Seda kontrollitakse raudvarda torkamisega sulafritti. Kvaliteetse friti puhul on väljatõmmatud vardalt mahavalguv klaasniit ühtlane ja ilma sõlmede ning paksenditeta.

Frittimise vajalikkus
---------------------

Frittimine parandab glasuuri kvaliteeti.

* Aitab vältida mürgiste ainete (plii-, baariumi-, antimoni-, tsingi- jt. ühendite) kahjulikku mõju glasuurimisprotsessis ja valmistoodetel.
* Aitab vähendada glasuuri kvaliteedile kahjulike ainete toimet. Näiteks eralduvad mitmed gaasid (süsinik, väävel, fluor) mis võiksid muidu põhjustada mullitamist glasuuri sulamisel ja teisi glasuuridefekte.
* Aitab parandada glasuuri omadusi. Võimaldab ühtlasemat värvumist ja paremat värvikomponentide lahustumist.